A BIZOTTSÁG HATÁROZATA
(2007. június 1.)
a 2007. január 1. és 2013. december 31. közötti időszakra vonatkozó közösségi vidékfejlesztési támogatás tagállamonkénti és évenkénti összegének meghatározásáról szóló 2006/636/EK határozat módosításáról
(az értesítés a C(2007) 2274. számú dokumentummal történt)
(2007/383/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendeletre (1) és különösen annak 69. cikke (4) bekezdésére,
mivel:
(1)
A 2007. január 1. és 2013. december 31. közötti időszakra vonatkozó közösségi vidékfejlesztési támogatás összege, annak éves bontása, valamint a konvergencia-célkitűzés alapján támogatásra jogosult régiókban összpontosítandó legkisebb összeg meghatározásáról szóló, 2006. június 19-i 2006/493/EK tanácsi határozatban (2) rögzített teljes összeg magában foglalja a Bulgária és Románia számára megállapított összeget is.
(2)
A 2006/636/EK bizottsági határozat (3) rögzítette a 2007. január 1. és 2013. december 31. közötti időszakban az egyes tagállamok számára nyújtandó közösségi vidékfejlesztési támogatás összegét, figyelembe véve a 2006/410/EK bizottsági határozattal (4) és a 2006/588/EK bizottsági határozattal (5) odaítélt, az EMVA-ba átutalandó összegeket is.
(3)
A 2006/636/EK határozat nem tartalmazza a Bulgária és Románia számára megállapított összegeket. E két ország 2007. január 1-jei csatlakozását követően módosítani kell a 2006/636/EK határozatot annak érdekében, hogy az a szóban forgó országoknak nyújtandó közösségi vidékfejlesztési támogatás éves bontásban megadott összegeit is magában foglalja.
(4)
Bulgária és Románia csatlakozási okmánya 34. cikkének (2) bekezdésében szerepel a 2007-2009 közötti időszakban ezen országoknak az EMOGA Garanciarészlegéből vidékfejlesztésre nyújtandó összeg. Ezen összeg tagállamonkénti és évenkénti bontása a Bulgária és Románia csatlakozási szerződése záróokmányának II. része (Nyilatkozatok) A. szakaszának 4) pontjában szereplő nyilatkozatban került megállapításra. A csatlakozási okmány VIII. melléklete I. szakaszának E. pontjában előírt intézkedés (a közvetlen kifizetések kiegészítései) megfelelő végrehajtásának biztosítása érdekében szükséges, hogy az összegek jelenlegi árakon feltüntetésre kerüljenek a 2006/636/EK határozat mellékletében szereplő, „A 2007 és 2013 közötti időszakra szóló közösségi vidékfejlesztési támogatás tagállamonkénti bontásban” című táblázatban.
(5)
A 2006/636/EK határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
A 2006/636/EK határozat melléklete helyébe e határozat mellékletének szövege lép.
2. cikk
Ezt a határozatot 2007. január 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2007. június 1-jén.